KOMISIJAS ĪSTENOŠANAS REGULA (ES) 2021/24

(2021. gada 13. janvāris),

ar ko attiecībā uz ierakstu par Apvienoto Karalisti to trešo valstu, teritoriju, zonu vai nodalījumu sarakstā, no kuriem saistībā ar augsti patogēnisko putnu gripu atļauts importēt Savienībā un tranzītā caur to pārvadāt konkrētas mājputnu izcelsmes preces, groza Regulas (EK) Nr. 798/2008 I pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes Direktīvu 2002/99/EK (2002. gada 16. decembris), ar ko paredz dzīvnieku veselības noteikumus, kuri reglamentē tādu dzīvnieku izcelsmes produktu ražošanu, pārstrādi, izplatīšanu un ievešanu, kas paredzēti lietošanai pārtikā (1), un jo īpaši tās 8. panta ievadfrāzi, 8. panta 1. punkta pirmo daļu, 8. panta 4. punktu un 9. panta 4. punktu,

ņemot vērā Padomes Direktīvu 2009/158/EK (2009. gada 30. novembris) par dzīvnieku veselības nosacījumiem, ar ko reglamentē mājputnu un inkubējamo olu tirdzniecību Kopienā un to ievešanu no trešām valstīm (2), un jo īpaši tās 23. panta 1. punktu, 24. panta 2. punktu un 25. panta 2. punktu,

tā kā:

(1) Komisijas Regulā (EK) Nr. 798/2008 (3) ir izklāstītas veterinārās sertifikācijas prasības mājputnu un mājputnu produktu (“preces”) importam Savienībā un pārvadāšanai tranzītā caur to, ietverot uzglabāšanu tranzīta laikā. Tajā noteikts, ka preces importēt Savienībā un pārvadāt tranzītā caur to atļauts vienīgi no tām trešām valstīm, teritorijām, zonām vai nodalījumiem, kas norādīti minētās regulas I pielikuma 1. daļas tabulas 1. un 3. slejā.

(2) Regulā (EK) Nr. 798/2008 arī paredzēti nosacījumi, kas jāizpilda, lai trešo valsti, teritoriju, zonu vai nodalījumu varētu uzskatīt par brīvu no augsti patogēniskās [augstas patogenitātes] putnu gripas.

(3) Apvienotā Karaliste Regulas (EK) Nr. 798/2008 I pielikuma 1. daļas tabulā ir norādīta kā tāda trešā valsts, no kuras teritorijas konkrētām daļām atkarībā no augsti patogēniskās putnu gripas sastopamības konkrētas mājputnu izcelsmes preces ir atļauts importēt Savienībā un pārvadāt tranzītā caur to. Apvienotās Karalistes reģionalizācija tika noteikta I pielikuma 1. daļā Regulai (EK) Nr. 798/2008, kas grozīta ar Komisijas Īstenošanas regulu (ES) 2020/2205 (4).

(4) Tomēr 2020. gada decembrī Apvienotā Karaliste apstiprināja, ka tās teritorijā esošās mājputnu saimniecībās ir apstiprināti jauni augsti patogēniskās H5N8 un H5N1 apakštipa putnu gripas uzliesmojumi. Minēto uzliesmojumu dēļ valsts turpmāka reģionalizācija tika noteikta pielikumā Komisijas Īstenošanas lēmumam (ES) 2020/1742 (5), kas grozīts ar Īstenošanas lēmumu (ES) 2020/2240 (6), un pielikumā Komisijas Īstenošanas lēmumam (ES) 2020/2242 (7) saskaņā ar Līgumu par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (Izstāšanās līgums), neskarot Savienības tiesību piemērošanu Apvienotajai Karalistei un tās teritorijā attiecībā uz Ziemeļīriju saskaņā ar Izstāšanās līguma Protokola par Īriju/Ziemeļīriju 5. panta 4. punktu saistībā ar minētā protokola 2. pielikumu. Tā kā minēto uzliesmojumu kontroles un izskaušanas pasākumi pēc 2020. gada 31. decembra joprojām turpinās, minētā reģionalizācija būtu jāatspoguļo Regulā (EK) Nr. 798/2008.

(5) Turklāt pēc Īstenošanas lēmumu (ES) 2020/2240 un (ES) 2020/2242 publicēšanas Apvienotā Karaliste apstiprināja, ka tās noteiktajās zonās ir konstatēti jauni augsti patogēniskās putnu gripas uzliesmojumi, un tas būtu jāatspoguļo arī Regulā (EK) Nr. 798/2008.

(6) Tāpēc Regulas (EK) Nr. 798/2008 I pielikuma 1. daļas tabulā ieraksts par Apvienoto Karalisti būtu jāgroza, lai ņemtu vērā pašreizējo epidemioloģisko situāciju šajā trešajā valstī.

(7) Turklāt, tā kā Apvienotās Karalistes reģionalizācija attiecībā uz minētajiem uzliesmojumiem tika noteikta tad, kad minētajai valstij saskaņā ar Izstāšanās līgumu tika piemērotas Savienības tiesības, aizsardzības pasākumus attiecībā uz 2020. gadā apstiprinātajiem augsti patogēniskās putnu gripas uzliesmojumiem vajadzētu atcelt 30 dienas pēc apstiprināšanas dienas. Tāpēc ir lietderīgi norādīt minētos datumus kā datumus, no kuriem apgabali, uz kuriem attiecas 2020. gadā apstiprināto uzliesmojumu dēļ noteiktie ierobežojumi, būtu atkal uzskatāmi par brīviem no augsti patogēniskās putnu gripas un no kuriem būtu jāatļauj konkrētu mājputnu izcelsmes preču imports Savienībā un tranzīts caur to.

(8) Tāpēc Regulas (EK) Nr. 798/2008 I pielikums būtu attiecīgi jāgroza.

(9) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 798/2008 I pielikuma 1. daļu groza saskaņā ar šīs regulas pielikumu.

2. pants Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2021. gada 13. janvārī Komisijas vārdā – priekšsēdētāja Ursula VON DER LEYEN

(1) OV L 18, 23.1.2003., 11. lpp.

(2) OV L 343, 22.12.2009., 74. lpp.

(3) Komisijas Regula (EK) Nr. 798/2008 (2008. gada 8. augusts) par to trešo valstu, teritoriju, zonu un nodalījumu saraksta izveidošanu, no kuriem atļauts importēt un tranzītā caur Kopienu pārvadāt mājputnus un mājputnu produktus, un par veterinārās sertifikācijas noteikumiem (OV L 226, 23.8.2008., 1. lpp.).

(4) Komisijas Īstenošanas regula (ES) 2020/2205 (2020. gada 22. decembris), ar ko Regulas (EK) Nr. 798/2008 I pielikumu groza attiecībā uz ierakstiem par Apvienoto Karalisti un tās atkarīgo teritoriju Gērnsiju to trešo valstu, teritoriju, zonu vai nodalījumu sarakstā, no kuriem Savienībā atļauts ievest vai tranzītā caur to pārvadāt mājputnu un mājputnu produktu sūtījumus (OV L 438, 28.12.2020., 11. lpp.).

(5) Komisijas Īstenošanas lēmums (ES) 2020/1742 (2020. gada 20. novembris) par konkrētiem aizsardzības pasākumiem saistībā ar augsti patogēnisko H5N8 apakštipa putnu gripu Apvienotajā Karalistē (OV L 392, 23.11.2020., 60. lpp.).

(6) Komisijas Īstenošanas lēmums (ES) 2020/2240 (2020. gada 23. decembris), ar ko groza pielikumu Īstenošanas lēmumam (ES) 2020/1742 par konkrētiem aizsardzības pasākumiem saistībā ar augsti patogēnisko H5N8 apakštipa putnu gripu Apvienotajā Karalistē (OV L 436, 28.12.2020., 34. lpp.).

(7) Komisijas Īstenošanas lēmums (ES) 2020/2242 (2020. gada 23. decembris) par konkrētiem aizsardzības pasākumiem saistībā ar augsti patogēnisko H5N1 apakštipa putnu gripu Apvienotajā Karalistē (OV L 436, 28.12.2020., 69. lpp.).